NASLEĐIVANJE NEPOKRETNOSTI

Zakon o Nasleđivanju i Zakon o vanparničnom postupku predviđaju da je otvaranje ostavinske rasprave obavezno u slučaju da je iza ostavioca ostala imovina koja se sastoji i od nepokretnosti.

Postojanje nepokretnosti u zaostavštini može uticati i na nadležnost ostavinskog suda kada se ona može ustanoviti za područje onog suda na kome se nalazi pretežni deo ostaviočeve zaostavštine.

Po donošenju rešenja o nasleđivanju i okončanjnu ostavinske rasprave, naslednik ili naslednici koji su u nasleđe dobili pravo svojine ili udeo u pravu svojine nad nepokretnostima mogu to svoje pravo, u skladu sa zakonom, upisati u javni registar tj u Katastar nepokretnosti.

Strani državljani u Republici Srbiji mogu, pod uslovom reciprociteta (uzajamnosti), sticati svojinu nad nepokretnostima pravnim poslom mortis causa (nasleđivanjem, ugovorom o doživotnom izdržavanju itd.). Ministarstvo spoljnih poslova Republike Srbije utvrdilo je postojanje uzajamnosti po pitanjima nasleđivanja nepokretnosti između sledećih zemalja i Republike Srbije:

* Austrija
* Bosna i Hercegovina
* Belorusija
* Bugarska
* Velika Britanija
* Japan
* Mađarska
* Mongolija
* Poljska
* Rusija
* Rumunija
* Ukrajina
* SAD
* Slovačka
* Crna Gora
* Holandija
* Češka

Državljani Republike Srbije takođe imaju prava da nasleđuju nepokretnosti u ovde pobrojanim državama.

Važno je napomenuti da se u praksi srpskih sudova reciprocitet pretpostavlja, tj. da u slučaju da se na nasleđe pozivaju državljani drugih država osim prethodno pobrojanih, imaće pravo da naslede nepokretnost u Republici Srbiji s tim da će zainteresovana lica (sanaslednici) biti ovlašćeni da istaknu prigovor prilikom raspravljanja zaostavštine o tom pitanju i biti dužni da dokažu da su naslednici čije pravo na nasleđe osporavaju državljani države u kojoj se pravo na nasleđivanje ne dopušta građanima Republike Srbije.